আন্তর্জাতিক মঞ্চে সন্ত্রাসবাদ ইস্যুতে যেভাবে পাকিস্তানকে কোণঠাসা করা হচ্ছে, সেই অবস্থানে দাঁড়িয়ে প্রতিবাদের সুর চড়ানোর মাত্রা আরও বাড়াতে নির্দেশ দিলেন প্রধানমন্ত্রী নরেন্দ্র মোদী। গলা না চড়িয়ে বরং যুক্তি সহকারেই এতদিন ইসলামাবাদ এবং আন্তর্জাতিক দুনিয়ার সামনে পাকিস্তানের মাটিকে ব্যবহার করে ভারতের বুকে চলা সন্ত্রাসের ষড়যন্ত্রের প্রমাণ দিয়ে আসছিল নয়াদিল্লি। কিন্তু, এবার যে গলা চড়ানোরও সময় এসেছে তা সোমবারের উচ্চপর্যায়ের বৈঠকে মেনে নিয়েছেন প্রধানমন্ত্রী নরেন্দ্র মোদী। 

চলতি বছরের শুরুতেই পাঠানকোটে বায়ুসেনা-ঘাঁটিতে হামলা চালিয়েছিল পাকিস্তানের মাটি থেকে আসা সন্ত্রাসবাদীরা। এমনকী, ওই হামলায় জয়শ-ই-মহম্মদ এবং তার প্রধান মাসুদ আজহার যে মূল মাথা ছিল, তার প্রমাণও ভারতের পক্ষ থেকে ইসলামাবাদের হাতে তুলে দেওয়া হয়েছিল। সেই ঘটনায় আজ পর্যন্ত পাকিস্তান সেভাবে কোনও পদক্ষেপই নেয়নি, যাতে মনে হতে পারে ভারতের তোলা সন্ত্রাসবাদ ইস্যুকে সত্যি গুরুত্ব দিয়ে বিচার করছে ইসলামাবাদ। এর মাঝেও গত কয়েক মাসে পাকিস্তান থেকে কাশ্মীরে কয়েকশোবার নিয়ন্ত্রণরেখা বরাবর এবং আন্তর্জাতিক সীমান্ত দিয়ে জঙ্গি অনুপ্রবেশের চেষ্টাকে ব্যর্থ করেছে নিরাপত্তা বাহিনী। এই পরিস্থিতির মধ্যেই ঘটেছে উরি সেক্টরের সেনা ক্যাম্পে হামলার ঘটনা। যাতে নিহত জওয়ানের সংখ্যা এই মুহূর্তে প্রায় ২০ জন। এখনও হাসপাতালে মৃত্যুর সঙ্গে পাঞ্জা লড়ছেন আরও অন্তত ২৮ জন জওয়ান। 

আরও পড়ুন... 
অনেক হয়েছে, এবার পাকিস্তানে ঢুকে পাল্টা মার দিতে চায় ভারত! 
উরি সেনা ক্যাম্পে জঙ্গি হামলায় শহিদ দুই বাঙালি জওয়ান, দেখুন ভিডিও...
 
এই পরিস্থিতি নিয়ে সোমবার নয়াদিল্লিতে প্রধানমন্ত্রী যে উচ্চ পর্যায়ের বৈঠক ডেকেছিলেন, তাতে হাজির ছিলেন কেন্দ্রীয় স্বরাষ্ট্রমন্ত্রী রাজনাথ সিংহ থেকে শুরু করে প্রতিরক্ষা মন্ত্রী মনোহর পারিকর, কেন্দ্রীয় অর্থমন্ত্রী অরুণ জেটলিরা। ডিরেক্টর জেনারেল অব মিলিটারি অপারেশনস লেফটেন্যান্ট জেনারেল রণবীর সিংহ উরি সন্ত্রাসে পাকিস্তানের হাত থাকার সম্ভাব্য যাবতীয় প্রমাণ প্রধানমন্ত্রী নরেন্দ্র মোদীর হাতে তুলে দেন। 

তবে, আবেগের বশে যে পাল্টা হামলায় মোদী এখন বিশ্বাস রাখছেন না, তা বৈঠকে হাজির সকলকেই বুঝিয়ে দেন। বরং, প্রমাণ দর্শানোর সঙ্গে গলা চড়িয়ে পাকিস্তান বিরোধিতায় নামতে নাকি নির্দেশ দিয়েছেন মোদী। যদিও, আগামীদিনে পাকিস্তানের মাটি থেকে আগামী দিনে এই ধরনের সন্ত্রাসের উস্কানি এলে তার উপযুক্ত জবাব দিতেও সেনাদের নাকি নির্দেশ দিতে বলেছেন মোদী।